Γκρέγκορι Σκάρπα

Ο Γκρέγκορι Σκάρπα (αγγλικά: Gregory Scarpa, 8 Μαϊου 1928 – 4 Ιουνίου 1994) ήταν Αμερικανός γκάνγκστερ, Κάπο (Caporegime) και κύριος εκτελεστής της Οικογένειας Κολόμπο στη Νέα Υόρκη, καθώς και συνεργάτης του FBI κατά την διάρκεια της καριέρας του στην Μαφία. Καταδικάστηκε σε ισόβια κάθειρξη για δολοφονία το 1993, αλλά τελικά πέθανε τον Ιούνιο του 1994.

Βιογραφία 

Ο Γκρέγκορι Σκάρπα γεννήθηκε στις 8 Μαϊου 1928 στην Νέα Υόρκη και μεγάλωσε στην γειτονιά Μπέρσονχερστ του Μπρούκλιν. Παντρεύτηκε την Κόνι Φόρεστ την δεκαετία του 1950, αν και ήταν γνωστός για τις πολλές εξωσυζυγικές σχέσεις. Στα τέλη της δεκαετίας, ο Σκάρπα έγινε μέλος της Οικογένειας Κολόμπο.

Ο Σκάρπα ήταν επίσης γνωστός για το καλό του ντύσιμο και κρατούσε παραδοσιακά πάνω από 5.000 $ για δωροδοκίες αστυνομικών. Είχε σπίτια στο Μπρούκλιν και στο Λονγκ Άιλαντ, καθώς και ένα πολυτελές διαμέρισμα στο Μανχάταν, στο οποίο σύχναζε με την ερωμένη του, την Λίντα Σίρα, η σχέση του με την οποία του χάρισε δύο παιδιά, την "Μικρή Λίντα" και τον Τζόζεφ. 

Ένας ικανός εγκληματίας, ο Σκάρπα σύντομα έγινε Κάπο και έλεγχε δραστηριότητες παράνομου τζόγου, πορνείας, εκβιασμών, οργανωμένης πολιτικής διαφθοράς, πλαστογραφίας, λαθρεμπορίου, χρηματιστηριακής απάτης και εμπορίου ναρκωτικών. Τον Μάρτιο του 1962, ο Σκάρπα συνελήφθη για εμπλοκή σε ένοπλη ληστεία. Για να αποφύγει μεγάλη ποινή φυλάκισης, ο Σκάρπα ξεκίνησε να συνεργάζεται με το FBI, μια συνεργασία 40 περίπου χρόνων. 

Το καλοκαίρι του 1964, το FBI πλήρωσε τον Σκάρπα να βρει τα σώματα τριών χαμένων ακτιβιστών, του Άντριου Γκούντμαν, του Τζέιμς Τσενάι και του Μάικλ Σχβέρνερ. Ήταν πεπεισμένοι ότι οι τρεις άντρες είχαν δολοφονηθεί, αλλά αδυνατούσαν να βρουν τα πτώματα. Έδωσαν στον Σκάρπα άδεια άσκησης βίας και αυτός ταξίδεψε στο Μισισιπή για να βρει τα σώματα των άτυχων αυτών ανδρών. Σύμφωνα με τον Σκάρπα, ο ίδιος και ένας ειδικός πράκτορας του FBI βασάνισαν το μέλος του Κου Κλουξ Κλαν Λόρενς Μπιρντ, ο οποίος τελικά τους αποκάλυψε που είχαν βάλει τα πτώματα. Χάρη στην βοήθεια του, το FBI έδειξε στον Σκάρπα ειδική μεταχείριση. 

Τελικά, το FBI τον έπεισε να γίνει πληροφοριοδότης. Σε αντάλλαγμα, του πρόσφεραν προστασία από τους εχθρούς του στην Μαφία και υπέρογκα ποσά χρημάτων. Το 1985, ο Σκάρπα καταδικάστηκε για απάτη πιστωτικής κάρτας. Η ποινή του ήταν 5 χρόνια κατ'οίκον περιορισμός. Οι μαφιόζοι συνεργάτες του εκνευρίστηκαν με την ελαφριά ποινή και άρχισαν να τον υποπτεύονται.

Αυτό και οι σχέσεις του με το αφεντικό της Οικογένειας Κολόμπο Καρμίν Πέρσικο τον οδήγησαν σε ρίξη με τον Βικ Ορένα, αντίπαλο του Πέρσικο. Ο Ορένα αποφάσισε να βγάλει τον Σκάρπα από την μέση και οργάνωσε απόπειρα δολοφονίας εναντίον του. Καθώς ο Σκάρπα οδηγούσε το αυτοκίνητό του στο Μπρούκλιν, πληρωμένοι δολοφόνοι άρχισαν να πυροβολούν τον Σκάρπα και την οικογένεια του, οι οποίοι βρίσκονταν σε δεύτερο αυτοκίνητο πίσω από αυτό του Σκάρπα. 

Αν και ο Σκάρπα επέζησε, έβαλε στόχο να σκοτώσει τον Ορένα. Στην προσπάθεια του να τον βγάλει από την μέση, ο Σκάρπα δολοφόνησε αρκετούς μαφιόζους της Οικογένειας Τζενοβέζε, οι οποίοι δεν είχαν την παραμικρή σχέση με τα σχέδια του Ορένα. Στο μεταξύ, το FBI είχε κουραστεί από τις βιαιότητες και τις συνεχείς απαιτήσεις του Σκάρπα με την συνεργασία τους να είχε εκθέσει το FBI στην ομοσπονδιακή κυβέρνηση. Έτσι, ο Σκάρπα συνελήφθη και καταδικάστηκε σε ισόβια κάθειρξη για τρεις φόνους και συνωμοσία να διαπράξει αρκετούς άλλους. Στις 4 Ιουνίου του 1994, ο Σκάρπα πέθανε σε νοσοκομείο της Μινεσότα από AIDS.

Παραπομπές

Εξωτερικοί σύνδεσμοι
 

Αμερικανοί Γκάνγκστερ
Αμερικανοί μαφιόζοι σικελικής καταγωγής
Αμερικανοί πληροφοριοδότες